Diari Oficial de la Generalitat Valenciana


Sumari del DOGV 2292, del 20-06-1994 (1994/831724)

ORDRE de 3 de juny de 1994, de la Conselleria d'Educació i Ciència, per la qual es convoquen ajudes per a la realització de projectes d'investigació i desenvolupament tecnològic Generalitat Valenciana, del Pla de Foment de la Investigació Científica i Tècnica a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/03/(2)/dof/vci/html**

### Dades del document

Número de DOGV
:   2292

Data del DOGV
:   20-06-1994

Secció del DOGV
:   DISPOSICIONS GENERALS

Número del document
:   1994/831724


Data del document
:   03-06-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 3 de juny de 1994, de la Conselleria d'Educació i Ciència, per la qual es convoquen ajudes per a la realització de projectes d'investigació i desenvolupament tecnològic Generalitat Valenciana, del Pla de Foment de la Investigació Científica i Tècnica a la Comunitat Valenciana. [94/4160]  
El reconeixement que la investigació científica i el desenvolupament tecnològic són els pilars bàsics en què se sosté el progrés dels pobles, motivà la creació en 1984 de la Comissió Interdepartamental d'Investigació Científica i Tecnològica de la Generalitat Valenciana amb l'objectiu d'elaborar la política científica adequada a la Comunitat Valenciana. Des de 1985, i sempre assumint que el principal problema amb què s'enfrontava aquest procés d'anàlisi i reforma del nostre sistema de ciència i tecnologia era la necessitat de consumir etapes que als països més avançats en aquestes àrees havien exigit llargs períodes d'actuació, la Conselleria d'Educació i Ciència ha estat planificant diverses activitats per al foment de la investigació científica i tecnològica. Atenent sempre les necessitats més prioritàries per al desenvolupament econòmic i social de la nostra comunitat, s'ha procurat també conjuminar progressivament aquestes actuacions amb les que deriven, en l'àmbit estatal, del desenvolupament de la Llei de Foment i Coordinació de la Investigació Científica i Tecnològica, concebuda com la llei marc i coneguda generalment com Llei de la Ciència (Llei 13/1986 de 14 d'abril)  
En aquest context, la Conselleria d'Educació i Ciència convocà per primera vegada en 1993 (Ordre de 15 d'abril) ajudes per a la realització de projectes d'investigació científica i desenvolupament tecnològic, alhora que arbitrava altres activitats complementàries per a una més gran eficàcia d'aquestes. La comunitat investigadora valenciana prestà una gran acollida a aquesta iniciativa, cosa que possibilita la seua eficàcia, motiva el seu manteniment i, tenint en compte els antecedents disponibles, aconsella introduir modificacions en la regulació amb la finalitat d'aconseguir un progressiu perfeccionament. Així, sense perjudici de posteriors actuacions específiques en aquest àmbit, aquesta convocatòria d'ajudes per a la realització de projectes d'investigació científica i desenvolupament tecnològic Generalitat Valenciana pretén exercir un efecte dinamitzador sobre diferents sectors del sistema, i s'adreça tant a promoure l'articulació de grups d'investigació constituïts fonamentalment per investigadors joves que ja han completat etapes de formació bàsiques amb resultats positius, com, si escau, a facilitar la reordenació de l'activitat d'aquells altres grups ja consolidats que, atenent les demandes del nostre sistema productiu, vulguen iniciar el desenvolupament de noves línies d'investigació.  
Totes aquestes ajudes es regiran per les normes específiques contingudes en l'annex corresponent d'aquesta ordre, i, en allò que es siga d'aplicació s'ajustarà al que es disposa en:  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
- El text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
- La Llei 6/1993, de 31 de desembre, de Pressupostos de la Generalitat Valenciana.  
Per tot això, i en ús de les competències que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE:  
Primer  
Es convoca concurs públic per a l'adjudicació d'ajudes destinades a la realització de Projectes d'investigació i desenvolupament tecnològic Generalitat Valenciana, adreçades específicament al personal docent i investigador de les universitats, centres d'investigació del CSIC i altres entitats d'investigació públiques o privades que no tinguen una finalitat lucrativa, radicats a la Comunitat Valenciana, i s'aproven les bases per les quals es regirà aquesta convocatòria i que s'inclouen com a annex a aquesta ordre. Les ajudes per a la realització de projectes d'investigació es referiran a tres tipus d'accions:  
Acció de tipus A  
Concessió d'ajudes per a la realització de projectes d'investigació i desenvolupament tecnològic.  
Acció de tipus B  
Podran assignar-se a aquests projectes, si escau, beques de formació de personal investigador que per les seues característiques siguen avaluades com adequades per a proporcionar a titulats superiors universitaris, enginyers o arquitectes una idònia formació en investigació científica i tècnica. L'adjudicació es farà per mitjà de convocatòria pública en el Diari Oficial de la Generalitat Valenciana, i estarà subjecta a les condicions que determine la convocatòria. Els becaris així nomenats prestaran dedicació a temps complet en els projectes a què s'assignen.  
Acció de tipus C  
Adjudicació de noves ajudes, si escau, per a la realització de projectes d'investigació i desenvolupament aprovats en virtut de convocatòries anteriors.   
Les bases descrites a l'annex d'aquesta convocatòria seran d'aplicació per al desenvolupament de les accions de tipus A i C.  
Segon  
Aquesta convocatòria recull les accions a desenvolupar durant el curs 1994/95. Amb aquesta finalitat, durant el segon semestre de 1994, el director general d'Ensenyaments Universitaris i Investigació resoldrà i publicarà la relació d'ajudes que s'adjudiquen, amb indicació de la quantia i la durada.  
Per a la pròrroga de totes les ajudes concedides, el procediment serà l'establert en aquestes bases. De qualsevol manera, caldrà que els interessats la sol·liciten.  
Tercer  
Les ajudes indicades en el punt primer se sufragaran a càrrec de la línia de subvenció 403/000/94, programa 542.10 del pressupost de 1994, per un import global màxim de 77.175.750 pessetes. Totes les ajudes que facen referència a l'adquisició d'equipament d'infrastructura incloses en els projectes d'investigació i desenvolupament tecnològic Generalitat Valenciana se sufragaran a càrrec de la línia de subvenció 701/000/92, programa 542.10 del pressupost de l'any 1994, per un import global màxim de 841.658.629 pessetes.  
DISPOSICIONS FINALS  
Primera  
S'autoritza el director general d'Ensenyaments Universitaris i Investigació perquè dicte, dins de l'àmbit de les seues competències, les resolucions necessàries per a l'aplicació i el desenvolupament d'aquesta ordre i se li delega la facultat per a resoldre les sol·licituds d'ajudes.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
En contra d'aquesta ordre, que posa fi a la via administrativa, podrà interposar-se, prèvia comunicació al conseller d'Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació, d'acord amb el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'interpose qualsevol altre que es considere procedent.  
València, 3 de juny de 1994  
El conseller d'Educació i Ciència,  
JOAN ROMERO I GONZÁLEZ  
ANNEX  
Bases de la convocatòria del programa de projectes d'investigació i desenvolupament tecnològic Generalitat Valenciana  
1. Objecte  
L'objecte d'aquesta convocatòria és dinamitzar les activitats d'investigació i desenvolupament tecnològic a les universitats, centres d'investigació del CSIC i altres entitats públiques o privades sense finalitat lucrativa radicades a la Comunitat Valenciana, per mitjà de tres tipus d'accions:  
Acció de tipus A  
Concessió d'ajudes per a la realització de projectes d'investigació i desenvolupament tecnològic.  
Acció de tipus B  
Podran assignar-se a aquests projectes, si escau, beques de formació de personal investigador que per les seues característiques siguen avaluades com adequades per a proporcionar a titulats superiors universitaris, enginyers o arquitectes una idònia formació en investigació científica i tècnica. L'adjudicació es farà per mitjà de convocatòria pública en el Diari Oficial de la Generalitat Valenciana i estarà subjecta a les condicions que determine la convocatòria. Els becaris així nomenats prestaran la seua dedicació a temps complet en els projectes a què s'assignen.  
Acció de tipus C  
Adjudicació de noves ajudes, si escau, per a la realització de projectes d'investigació i desenvolupament tecnològic aprovats en virtut de convocatòries anteriors.  
Les bases descrites en aquest annex són d'aplicació per al desenvolupament de les accions de tipus A i C.  
2. Beneficiaris  
Podran ser Universitats, centres d'investigació del CSIC o altres entitats públiques o privades d'investigació amb personalitat jurídica pròpia, sense finalitat lucrativa i radicades a la Comunitat Valenciana. Aquestes seran les perceptores de les quantitats que es lliuren en virtut de les subvencions concedides a l'empara d'aquesta convocatòria.  
3. Caràcter de les ajudes  
3.1. Les subvencions podran finançar totalment o parcialment el pressupost presentat per a l'execució del projecte en la seua totalitat, durant un màxim de tres anys, i es lliurarà l'import a favor de les entitats amb personalitat jurídica pròpia descrites en l'apartat 2 d'aquestes bases, on els sol·licitants estiguen integrats per a la seua inclusió en els respectius pressupostos, d'acord amb la legislació vigent.  
La quantia de les ajudes o subvencions es determinarà en cada cas a partir dels criteris d'avaluació i de les disponibilitats pressupostàries.  
Sense perjudici de l'esmentat abans, la quantia de les ajudes per a l'adquisició de material científic inventariable, si se sol·licita, no haurà de sobrepassar la quantitat de 94.055.837 de pessetes.  
En els projectes interinstitucionals, la subvenció es lliurarà a l'entitat d'investigació d'adscripció de l'investigador responsable del subprojecte.  
3.2. Els sol·licitants hauran de tenir en compte que una quantitat addicional, equivalent al 10% de les ajudes que es concedesquen per a l'execució del projecte es destinarà a l'entitat en la qual estiga integrat l'investigador principal a manera d'ajuda institucional als centres d'acollida dels projectes destinada a sufragar les despeses generals de manteniment ocasionades per la investigació. L'investigador principal haurà de comptar amb aquesta a l'hora d'elaborar el pressupost del projecte, reflectint a l'imprès de sol·licitud la seua quantia exacta per a cada anualitat.  
3.3. Sense perjudici de l'esmentat abans, les ajudes destinades a finançar la realització dels projectes d'investigació, tenen les següents característiques:  
a) Quan la sol·licitud incloga l'adquisició d'infrastructura de caràcter científic, les peticions hauran de referir-se necessàriament a l'adquisició i instal·lació de l'equipament científic en general (material inventariable) imprescindible per al desenvolupament de les investigacions previstes o, si escau, de material complementari d'equipament d'instal·lacions ja existents.  
Sense perjudici de l'esmentat anteriorment, en cap cas podran formular-se peticions referides a obres de reforma, condicionament, millora o establiment de noves instal·lacions; a l'adquisició d'equipament informàtic de gestió administrativa ni a la subscripció a publicacions periòdiques.  
b) Les ajudes concedides es notificaran a l'interessat i en la resolució d'adjudicació constaran les quantitats corresponents a la primera anualitat, és a dir, aquelles que se sufragaran a càrrec de la línia pressupostària que s'especifica en la disposició tercera d'aquesta convocatòria.  
Es procedirà al lliurament de les quantitats corresponents a l'esmentat primer període d'execució del projecte a la bestreta a favor de les entitats descrites en l'apartat 2 d'aquestes bases, on es troben integrats els sol·licitants seleccionats, per a la inclusió en els pressupostos. La inversió es farà d'acord amb les normes generals que, en cada cas, regulen les despeses d'aquestes entitats i d'acord amb les directrius del Consell de Política Científica i Tecnològica que podrà recaptar o verificar in situ qualsevol aspecte relacionat amb la sol·licitud subvencionada.  
c) Els pressupostos dels projectes no hauran de considerar, en cap cas, retribucions de personal vinculat estatutàriament o contractualment als ens descrits en el punt 2 d'aquesta convocatòria.  
d) Les ajudes es podran prorrogar durant dos anys més fins a completar un màxim de tres anys naturals, de la manera i en els terminis que s'establesquen en les convocatòries de renovació de projectes d'investigació. L'execució es realitzarà de manera ininterrompuda, per anualitats comptades a partir de la data que s'indique en la resolució. S'entendrà que qualsevol beneficiari que no complesca les obligacions especificades en el punt 9 d'aquestes bases renuncie a la subvenció. Aquest extrem l'haurà de comunicar a la Direcció General d'Ensenyaments Universitaris i Investigació el responsable del projecte.  
e) La concessió i el gaudiment d'aquestes ajudes no implica cap compromís pel que fa a la posterior incorporació dels interessats (becaris, personal contractat) a la plantilla de la universitat o centre de destinació, ni, en cap cas, relació contractual de qualsevol dels integrants del grup d'investigació amb la Generalitat Valenciana.  
4. Sol·licituds i documentació  
4.1. Podran formular sol·licituds les persones físiques amb plena capacitat investigadora enquadrades en alguna de les entitats esmentades en l'apartat 2 que tinguen capacitat suficient d'actuar i no es troben inhabilitades per a l'obtenció de subvencions públiques o per a contractar amb l'estat o altres ens públics. Tot això d'acord amb les següents especificacions:  
a) L'investigador principal del projecte haurà d'estar necessàriament adscrit a alguna entitat de les esmentades abans i no podrà figurar com a tal en mes d'una sol·licitud d'aquesta convocatòria.  
b) Llevat de casos excepcionals, degudament justificats al menys el 50 per 100 dels membres de l'equip que subscriu el projecte d'investigació haurà de ser personal docent i/o investigador vinculat com a funcionari o contractualment a l'entitat sol·licitant, o ser becari d'investigació adscrit a aquesta.  
Podrà incloure's en l'equip d'investigació personal la relació de servei dels quals amb entitats d'investigació distintes de la sol.licitant siga la descrita en el paràgraf anterior. La inclusió d'altre personal investigador requerirà autorització de la Direcció General d'Ensenyaments Universitaris i Investivagió.  
c) En cap cas podrà aparèixer el mateix investigador com a peticionari en més de dues sol·licituds.  
4.2. Les sol·licituds es formalitzaran en l'imprès el model del qual estarà a disposició dels interessats a l'Oficina d'Informació de la Conselleria d'Educació i Ciència i als vicerrectorats d'Investigació de les universitats de la Comunitat Valenciana.  
Les sol·licituds amb l'autorització preceptiva prèvia del director o vicerrector d'Investigació responsable de l'organisme sol·licitant, adreçades al director general d'Ensenyaments Universitaris i Investigació de la Conselleria d'Educació i Ciència de la Generalitat Valenciana, podran presentar-se al registre general de l'esmentada conselleria, situat a l'av. de Campanar, 32, 46447 València; als centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
A les sol·licituds -original i còpia- s'adjuntarà, a més, la següent documentació:  
a) Sol·licitud d'ajuda, on s'inclouen les dades d'identificació del projecte, de la manera que s'estableix en l'imprès normalitzat número 1. En aquest imprès s'indicarà el personal investigador que intervé en el projecte, amb la indicació de la seua dedicació horària al projecte i amb la conformitat de l'interessat acreditada amb la firma. A aquest imprès caldrà adjuntar el document nacional d'identitat de tots els membres de l'equip.  
Quan es tracte de projectes coordinats, cadascun dels centres repetirà aquest document.  
b) Memòria del projecte d'investigació redactada en l'imprès normalitzat número 2.  
Quan se sol·licite l'adquisició d'equipaments d'infrastructura de caràcter científic a càrrec del projecte, haurà d'omplir-se l'apartat corresponent d'aquesta memòria d'acord amb les especificacions següents:  
- Descripció de l'equip que se sol·licita i justificació de la seua necessitat pel que fa a la investigació en curs o projectada, amb indicació del pla d'utilització previst i dels pressupostos contrastats i de la factura proforma.  
- Certificat de la universitat o centre d'investigació corresponent sobre l'existència o l'absència d'equips iguals o semblants en aquests centres.  
c) Currículum del personal investigador que participa en el projecte d'acord amb l'imprès normalitzat número 3. Els becaris d'investigació de programes distints del Pla de Foment de la Investigació Científica i Tecnològica de la Generalitat Valenciana adjuntaran la corresponent credencial de beca.  
d) Si escau, s'expressarà en aquest document la relació que té l'activitat d'investigació amb acords de cooperació científica i tècnica nacional o internacional, sempre que estiguen acollits a algun marc institucional (la qual cosa s'acreditarà documentalment), d'acord amb l'imprès normalitzat número 4.  
e) Un sobre normalitzat, degudament omplert i franquejat, amb les dades postals de l'investigador principal, a l'efecte de justificant de recepció.  
f) Els projectes que impliquen la investigació en humans o la utilització de mostres d'origen humà hauran d'adjuntar un escrit de la Comissió d'Ètica o d'Assajos Clínics del centre on s'haja de realitzar l'estudi, on se certifique que aquest estudi s'ajusta a les normes deontològiques establertes per a aquests estudis.  
g) Si la sol·licitud es refereix a l'adjudicació de noves ajudes per a la realització de projectes d'investigació i desenvolupament tecnològic aprovats en virtut de convocatòries anteriors (acció de tipus C), l'investigador principal haurà d'omplir únicament l'imprès simplificat de progrés del projecte habilitat per a aquest efecte, i que li serà tramès per la Direcció General d'Ensenyaments Universitaris i Investigació.  
5. Termini de presentació  
El termini de presentació de sol·licituds per a les accions de tipus A serà d'un mes a partir de l'entrada en vigor d'aquesta convocatòria en el Diari Oficial de la Generalitat Valenciana.  
Cas que la sol·licitud es referisca a l'adjudicació de noves ajudes per a la realització de projectes d'investigació i desenvolupament tecnològic aprovats en virtut de convocatòries anteriors (acció de tipus C), l'esmentat informe de progrés s'haurà de remetre abans del 31 d'octubre de 1994.  
6. Avaluació  
6.1. Les propostes s'avaluaran tenint en compte els següents criteris:  
a) Valoració de l'equip investigador: qualitat científica de l'investigador principal (o coordinador del projecte) i de la resta de l'equip investigador.  
b) L'adequació de la magnitud (equivalent a jornada completa -EJC-) i la composició de l'equip investigador a les finalitats del projecte té gran importància als efectes d'avaluació i es considera com un demèrit tant la fragmentació injustificada dels equips ja existents com la formació d'equips artificialment grans que incloguen personal amb escassa o nul·la vinculació real al projecte d'investigació.  
- L'EJC de cada projecte es calcularà sumant les hores de dedicació setmanal de tots els participants durant el període d'execució del projecte i dividint aquesta suma per 40. La data d'inici del projecte s'indicarà en la resolució d'adjudicació.  
- L'investigador principal de cada projecte haurà d'estar en servei actiu o ser professor emèrit de l'entitat sol·licitant durant el període d'execució del projecte i dedicar un mínim de setze hores/setmana al projecte i cadascun dels altres components de l'equip un mínim de dotze hores/setmana, que hauran de justificar-se al departament o centre per al qual se sol·licità l'ajuda i serà necessària per a qualsevol canvi l'autorització de la Direcció General d'Ensenyaments Universitaris i Investigació. Això sense perjudici de les normes vigents sobre la jornada laboral dels membres d'aquests equips i les seues incompatibilitats. No s'inclouran investigadors o assessors sense dedicació horària real al projecte.  
- Llevat de casos excepcionals, degudament justificats, a l'hora del còmput efectiu de l'EJC no s'inclouran en el projecte hores ja compromeses amb altres projectes d'investigació finançats amb fons públics.  
- En cap cas s'atendran sol·licituds d'equips l'EJC dels quals siga menor que 1,5.  
c) Viabilitat de la proposta.  
d) Oportunitat o probabilitat que els resultats de l'activitat produesquen els beneficis sòcio-econòmics esperats, d'acord amb el que estableix l'article 2n de la Llei 13/1986.  
e) Adequació dels recursos financers previstos en els objectius que es proposen. Podran ser denegades les sol·licituds de projectes d'investigació el pressupost de les quals es considere desmesurat en el procés d'avaluació.  
f) Participació del grup sol·licitant en projectes d'investigació de programes propis de la Comunitat Europea.  
g) Oportunitat científico-tècnica o econòmica de la proposta presentada.  
h) Aportacions de la proposta a l'articulació del sistema de ciència i tecnologia amb el sistema productiu.  
i) La relació que té l'activitat d'investigació amb acords de cooperació científica i tècnica nacional o internacional, sempre que estiguen acollits a algun marc institucional.  
6.2. La valoració d'aquests criteris es farà per mitjà d'un procés que s'encarregarà a avaluadors externs de l'Agència Nacional d'Avaluació i Prospectiva, per als criteris a), b), c) i e), i un procés de selecció intern per a la resta dels criteris que s'encarregarà al Consell de Política Científica i Tecnològica de la Generalitat Valenciana.  
6.3. En el procés d'avaluació es podrà suggerir als sol·licitants modificacions destinades a un més gran aclariment o adequació del contingut de les seues propostes.  
- Es donarà prioritat als projectes d'investigació elaborats per equips de caràcter multidisciplinar i/o interinstitucional, especialment aquells que contribuïsquen a vincular entre ells els centres ubicats al territori de la Comunitat, i es valorarà el compromís de cofinançament que s'haja obtingut per part del grup d'investigació sol·licitant, valorant, així mateix, el plantejament d'activitats de responsabilitat compartida de caràcter científic i econòmic.  
6.4. El Consell de Política Científica i Tecnològica de la Generalitat Valenciana a partir dels recursos disponibles podrà establir límits modulars al finançament dels projectes, atenent tant a la temàtica d'aquests com a la composició dels equips investigadors.  
6.5. Quant a les accions de tipus C, sense perjudici de l'anterior, el Consell de Política Científica i Tecnològica de la Generalitat Valenciana, vist l'informe de progrés de l'esmentat projecte en l'apartat 5 d'aquest annex valorarà la sol·licitud de continuïtat del projecte.  
6.6. En cas de no ajustar-se als termes de la convocatòria, així com l'ocultament de dades, l'alteració o qualsevol manipulació de la informació sol·licitada serà causa de desestimació de la proposta, sense perjudici del que disposa la Llei d'Hisenda Pública de la Generalitat Valenciana.  
7. Resolució  
La selecció de beneficiaris la realitzarà el Consell de Política Científica i Tecnològica de la Generalitat Valenciana, que elevarà la proposta de beneficiaris al Director General d'Ensenyaments Universitaris i Investigació. La resolució definitiva del director general d'Ensenyaments Universitaris i Investigació, per delegació del conseller d'Educació i Ciència, es publicarà en el Diari Oficial de la Generalitat Valenciana i haurà de contenir la relació de beneficiaris de les ajudes concedides, així com l'import d'aquestes. La garantia que, si escau, s'exigirà al beneficiaris serà un aval bancari. La resolució indicarà si haurà d'exigir-se al perceptors la garantia de correcta aplicació dels esmentats fons.  
Les resolucions de concessió o denegació s'exposaran als taulers d'anuncis de la Conselleria d'Educació i Ciència, av. de Campanar, 32, València (46358) i als vicerrectorats d'Investigació de cadascuna de les universitats de la Comunitat Valenciana.  
En cas de les accions de tipus A, l'adjudicació d'aquestes ajudes es considerarà com un mèrit addicional a l'efecte d'afavorir l'adscripció de becaris del Subprograma per a la Formació del Personal Investigador (acció de tipus B), sempre que els candidats l'adscripció dels quals al projecte que se sol·licita complesquen els requisits derivats de l'aplicació de la corresponent ordre de convocatòria.  
La Direcció General d'Ensenyaments Universitaris i Investigació tindrà la facultat d'interpretar tots els dubtes que apareguen en l'aplicació d'aquestes bases, així com la d'entrevistar els responsables del projecte d'investigació si ho considera oportú.  
8. Justificació  
Sense perjudici de la resta de normes vigents respecte d'això, i de les especificades en aquesta convocatòria, per justificar les ajudes o subvencions s'exigirà:  
Per a les Entitats beneficiaries de les ajudes la justificació financera es farà mitjançant la presentació a la Direcció General d'Ensenyaments Universitaris i Investigació dels justificants de despesa dins del primer trimestre posterior a la finalització de l'anualitat corresponent.  
Sense perjudici de l'esmentat, les ajudes i subvencions s'atendran a les obligacions que s'estableixen a l'apartat 9 següent i quan la sol·licitud implique l'adquisició d'equipament de caràcter científic, el material adquirit mitjançant d'aquesta convocatòria serà propietat de la universitat o del centre d'investigació corresponent i s'haurà d'incloure en l'inventari general, fent constar en aquest que l'adquisició ha estat subvencionada per la Conselleria d'Educació i Ciència de la Generalitat Valenciana.  
9. Obligacions  
9.1. L'acceptació de les ajudes per part dels beneficiaris implica la de les normes fixades en aquesta convocatòria, així com la de les que la Direcció General d'Ensenyaments Universitaris i Investigació establesca per al seu desenvolupament i el seguiment científic.  
No obstant això, les entitats d'investigació que no estiguen obligades a rendir comptes de la seua activitat a la Sindicatura de Comptes hauran d'acreditar, abans del cobrament de les subvencions concedides, que estan al corrent de les obligacions tributàries i les de la Seguretat Social.  
9.2. L'investigador principal haurà de complir amb aprofitament les diferents etapes del pla de treball proposat i dedicar-s'hi de conformitat amb les normes pròpies del departament o centre en què es porte a cap.  
9.3. En sol·licitar les ajudes previstes en aquesta convocatòria, els centres receptors es comprometen a vetlar per una adequada acollida de l'equip d'investigació beneficiari, i a facilitar-li els mitjans per al desenvolupament de les activitats proposades.  
9.4. Durant cada anualitat i també una vegada finalitzada l'execució del projecte s'haurà de trametre al Servei de Política Científica de la Direcció General d'Ensenyaments Universitaris i Investigació, en l'imprès que s'habilite per a aquest efecte, un informe de seguiment elaborat per l'investigador responsable sobre la tasca realitzada, on haurà de constar el vist-i-plau del vicerrector d'Investigació de la universitat corresponent, o del director del centre d'investigació.  
9.5. Normes de seguiment  
- El seguiment de les accions subvencionades és competència de la Direcció General d'Ensenyaments Universitaris i Investigació, que podrà designar els òrgans o comissions que considere oportú per a realitzar-lo, i podrà utilitzar, entre altres, els següents criteris:  
a) Adequació dels resultats als objectius previstos en el moment de l'adjudicació.  
b) Grau de consecució dels objectius.  
c) En qualsevol moment podran incorporar-se nous membres a l'equip d'investigació. No obstant, la formalització de la incorporació per part de la Direcció General d'Ensenyaments Universitaris i Investigació, només es realitzarà, si escau amb ocasió del següent informe anual, al qual s'adjuntarà la sol·licitud d'incorporació, el currículum, la conformitat del nou membre de l'equip d'investigació, como el nombre d'hores setmanals de dedicació al projecte i còpia del DNI. Aquestes incorporacions no suposaran augment del pressupost concedit.  
- Així mateix, només en casos molt justificats es concedirà la baixa com a membres de l'equip investigador. La sol·licitud haurà de fer-se constar, amb ocasió del següent informe anual, amb la conformitat de l'interessat i adjuntant les causes al·legades. La intenció de participació en un altre projecte d'investigació no serà causa de concessió de baixa.  
- En el cas de ser concedides les altes i/o baixes per part de la Direcció General d'Ensenyaments Universitaris i Investigació, aquestes li seran comunicades a l'investigador principal.  
d) En els casos en què es considere convenient, es podrà recaptar la presentació de la informació complementària que es considere oportuna.  
9.6. Quan la sol·licitud implique l'adquisició d'equipament de caràcter científic, els beneficiaris de les ajudes estaran obligats a:  
- Executar l'adquisició dins el termini previst a l'apartat 8. A tal efecte, i dins de l'esmentat termini, el beneficiari trametrà a la Direcció General d'Ensenyaments Universitaris i Investigació la justificació documental de la seua adquisició i instal·lació, o en el seu cas el compromís de la mateixa.  
- Fer constar en les memòries anuals que es redacten, així com en els treballs realitzats amb els equipaments subvencionats, el patrocini de la Conselleria d'Educació i Ciència de la Generalitat Valenciana.  
- La universitat o el centre receptor haurà d'acreditar, prèviament al cobrament de les ajudes, que es troben al corrent de les seues obligacions tributàries i de la Seguretat Social, d'acord amb l'article 47.7 de la Llei d'Hisenda Pública de la Generalitat Valenciana.  
L'actualització de l'inventari d'equipament científic de les universitats i centres d'investigació a què fa referència l'apartat 9, punts 1 i 2 d'aquest annex, es confeccionarà d'acord amb el següent model individual per equip:  
Nom de l'equip  
Marca/Model/Subministrador  
Departament/Centre/Servei (localitat)  
Any d'adquisició  
Preu d'adquisició  
Estat de l'equip (no obsolet/obsolet)  
Possibilitats d'ús (en ús/fora d'ús)  
Camps d'aplicació d'acord amb el codi UNESCO  
9.7. Haurà de constar en qualsevol publicació resultant, que aquesta ha estat realitzada amb una ajuda de la Conselleria d'Educació i Ciència de la Generalitat Valenciana, així com el número de referència assignat a l'acció. De la mateixa manera, se n'haurà de trametre a la Direcció General d'Ensenyaments Universitaris i Investigació un exemplar.  
9.8. En cas d'incompliment d'alguna de les obligacions esmentades anteriorment, la Direcció General d'Ensenyaments Universitaris i Investigació podrà rescindir la concessió d'ajuda, així com recaptar la devolució de les quantitats percebudes.  
9.9. A més de les obligacions assenyalades anteriorment, els beneficiaris estaran subjectes als preceptes establerts en la Llei d'Hisenda Pública de la Generalitat Valenciana.


Còpia Permalink ELI